
Р Е Ш Е Н И Е
№ РП-344-18-051

Днес, 28.11.2018 година, в град София, Комисията за противодействие на корупцията и за отнемане на незаконно придобитото имущество, в състав:
Член: Антоанета Цонкова
Член: Пламен Йоцов
Член: Силвия Къдрева
При участието на стенографа М.В. като изслуша доклада на Специализирана дирекция „Конфликт на интереси” по сигнал с рег. № ЦУ01/С-344/24.07.2018г.,
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден от ***. Сигналът е препратен от Главния секретар на Патентно ведомство на Република България и регистриран в Комисията съгласно чл.47, ал.3 от ЗПКОНПИ с вх. №ЦУ01/С-344/01.08.2018г.
Сигналът е подаден против Ц.П. – директор на дирекция „Правни дейности и спорове“ в Патентното ведомство.
По същество, твърденията в сигнала са, че Ц.П. е работила и за различни юридически лица, вземала е решения по въпроси, засягащи интереси на други юридически лица, развивала е частна дейност в областта на правото и обществените поръчки, несъвместима с длъжността, която заема.
Към сигнала липсват приложени доказателства, които да подкрепят посочените в сигнала твърдения. 
Служебно са извършени справки в сайта на Патентното ведомство, където са налични подадените декларации по чл.12, т.2 от ЗПУКИ (отм.) на посоченото в сигнала лице, удостоверяващи служебното му качество.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице с посочени три имена, без посочен ЕГН, адрес и е подписан.
От извършените справки в сайта на Патентното ведомство е видно, че Ц.С.П. заема длъжност в администрацията на Патентното ведомство – директор на дирекция „Правни дейности и спорове“, а преди това – главен експерт в дирекция „Правна“.
Въз основа на така изяснената фактическа обстановка, Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
От извършените справки се установи, че Ц.П. е служител в Патентното ведомство. В това си качество, Ц.П. не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Заеманата от нея длъжност попада в обхвата на разпоредбата на §2, ал.1, т.1 от ЗПКОНПИ.
От друга страна, посочените в сигнала твърдения обуславят проверка за наличие или липса на несъвместимост.
Наличието на служебно правоотношение, ведно с данни за дейност в полза на търговски дружества, е условие за иницииране на проверка за наличие на несъвместимост по смисъла на чл.7, ал.2 от Закона за държавния служител. ЗПКОНПИ не възлага на КПКОНПИ правомощия за установяване на наличие или липса на несъвместимост. Тези обстоятелства се установяват от органа по избор или назначаване на лицето. Ето защо, в конкретния случай, сигналът в тази му част следва да се препрати по компетентност на Председателя на Патентното ведомство, като орган по назначаване на лицето.
КПКОНПИ не разполага и с правомощия да проведе проверка за наличие на конфликт на интереси в конкретния случай. Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.1, ал.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избор или назначаване на лицето.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
Р Е Ш И:
ПРЕКРАТЯВА производството по сигнал с рег. № ЦУ01/С-344/01.08.2018г., насочен против Ц.П. - директор на дирекция „Правни дейности и спорове“ в Патентното ведомство.
ПРЕПРАЩА сигнала на Председателя на Патентно ведомство на Република България за предприемане на необходимите действия по компетентност.
На основание чл.34, във вр. с чл.30, т.1 от ЗПКОНПИ, указва на Председателя на Патентното ведомство, да уведоми КПКОНПИ относно предприетите действия и мерки по казуса.
На основание чл.76, ал.2 от ЗПКОНПИ прокуратурата може да протестира решението пред Административен съд – София град в едномесечен срок от съобщаването му.
КОМИСИЯ:

Член:………………………………../Антоанета Цонкова/

Член:…………………...……………....…/Пламен Йоцов/

Член:…………………………………..../Силвия Къдрева/

